Geestesgesondheid in Suid-Afrika aan die afneem - WelstandWelstand
Tuis / Advies / Geestesgesondheid in Suid-Afrika aan die afneem
Geestesgesondheid in Suid-Afrika aan die afneem
Suid-Afrika is in die jongste geestesgesondheidsverslag geïdentifiseer as die land wat wêreldwyd die slegste vaar in geestesgesondheid.
Volgens die Wêreldgesondheidsorganisasie (WGO) is die faktore wat 'n groot rol speel in die bepaling van 'n land se moreel sosiale, kulturele, ekonomiese, politieke en omgewingsfaktore soos nasionale beleid, maatskaplike beskerming, lewenstandaarde, werkomstandighede en gemeenskapondersteuning.
Die verslag het ook aan die lig gebring hoe die geestesgesondheid van jonger geslagte gedaal het. Volgens die verslag was die kommerwekkende afname in die geestesgesondheid van die jonger geslag 'n wêreldwye verskynsel.
Vier potensiële redes vir die vinnige verskuiwing in geestesgesondheid onder jong volwassenes is geïdentifiseer, naamlik inkomste-ongelykheid, politieke onstabiliteit, faktore wat verband hou met die internet, en omgewingsgifstowwe.
Van die vier het die internet beslis die grootste impak gehad, meen die skrywers van die verslag. 'n Toename in sosialemediagebruik en skermtyd neem so 'n groot deel van ons wakkertyd in beslag dat dit die tyd verdring wat voorheen bestee is aan persoonlike sosiale interaksie, iets wat van kardinale belang is wanneer 'n sterk sosiale self (een van die vyf dimensies van geestesgesondheid) gebou en in stand gehou word. Die ander is bui en lewensuitkyk, dryfkrag en motivering, kognisie en die verstand-liggaam-konneksie.
Bewyse dui daarop dat daar vyf stappe is wat jy kan doen om jou geestesgesondheid en welstand te verbeter:
Goeie verhoudings is belangrik vir jou geestesgesondheid deurdat dit jou kan help om 'n gevoel van behoort en eiewaarde te ontwikkel, jou die geleentheid gee om positiewe ervarings te deel, emosionele ondersteuning verskaf en jou toelaat om ander te ondersteun.
Probeer om sterker en nouer verhoudings te bou deur:
elke dag tyd te neem om saam met jou gesin te wees − probeer byvoorbeeld om gereeld saam aandete te nuttig;
te reël vir 'n dag saam met vriende wat jy lanklaas gesien het;
die TV af te skakel om met jou kinders, vriende of gesin te praat of 'n speletjie te speel;
middagete saam met 'n kollega te geniet;
'n vriend of familielid wat ondersteuning of geselskap nodig het te besoek;
te oorweeg om as vrywilliger by 'n plaaslike skool, hospitaal of gemeenskapsgroep diens te doen; en
die beste gebruik van tegnologie te maak om in aanraking te bly met vriende en familie wat ver bly. Videokletsprogramme soos Skype en FaceTime is nuttig.
Moenie op tegnologie of sosiale media alleen staatmaak om verhoudings te bou nie.
Wees fisies aktief
Om aktief te wees is nie net wonderlik vir jou fisiese gesondheid en fiksheid nie. Bewyse toon dat dit jou geestesgesondheid kan verbeter deurdat dit jou selfbeeld verhoog en jou help met die stel en bereiking van doelwitte. Dit lei ook tot chemiese veranderinge in jou brein wat jou help om jou bui positief te verander.
Soek na gratis aktiwiteite wat jou kan help om fiks te word.
As jy 'n gestremdheid of langtermyngesondheidstoestand het, vind uit hoe om aktief te raak ten spyte daarvan.
Moenie voel dat jy ure in 'n gimnasium moet spandeer nie. Vind aktiwiteite wat jy geniet en maak dit deel van jou lewe.
Leer nuwe vaardighede aan
Navorsing toon dat die aanleer van nuwe vaardighede jou geestesgesondheid kan verbeter deurdat dit selfvertroue bevorder en jou selfbeeld verhoog, jou help om weer 'n doel in jou lewe te vind en jou help om met ander te skakel.
Probeer om 'n nuwe gereg te maak – vind uit oor gesonde eet- en kookwenke.
Probeer om 'n nuwe verantwoordelikheid by die werk te aanvaar, soos om 'n junior personeellid te mentor of jou aanbiedingsvaardighede te verbeter.
Werk aan 'n selfdoen-projek, soos om 'n stukkende fiets, tuinhek of iets groter reg te maak − daar is baie gratis videohandleidings aanlyn beskikbaar.
Oorweeg dit om in te skryf vir 'n kursus by 'n plaaslike kollege – soos die aanleer van 'n nuwe taal of 'n praktiese vaardigheid. Probeer nuwe stokperdjies wat jou uitdaag, soos om 'n blog te skryf, 'n nuwe sport te begin beoefen of te leer skilder.
Moenie voel dat jy 'n nuwe kwalifikasie moet verwerf of 'n eksamen moet aflê as dit jou nie interesseer nie. Dit moet aktiwiteite wees wat jy geniet en kan deel uitmaak van jou lewe.
Gee aan ander
Navorsing dui daarop dat om te gee en vriendelikheid kan help om jou geestesgesondheid te verbeter deurdat dit positiewe gevoelens en 'n gevoel van beloning skep, jou 'n gevoel van doelgerigtheid en eiewaarde gee en jou help om met ander mense te skakel.
Voorbeelde van die dinge wat jy kan probeer sluit die volgende in:
om gereeld dankie te sê
om vriende, familie of kollegas te vra hoe dit met hulle gaan en regtig na hul antwoord te luister
om tyd te spandeer met geliefdes wat ondersteuning of geselskap nodig het
om aan te bied om iemand te help met 'n selfdoen- of werkprojek
vrywilligerwerk in jou gemeenskap te doen, soos om by 'n skool, hospitaal of versorgingshuis te help
Gee aandag aan die huidige oomblik (bewustheid)
Om meer aandag aan die huidige oomblik te gee, kan jou geestesgesondheid verbeter. Dit sluit jou gedagtes en gevoelens, jou liggaam en die wêreld om jou in. Bewustheid kan jou help om die lewe meer te geniet en jouself beter te verstaan. Dit kan die manier waarop jy oor die lewe voel en hoe jy uitdagings benader positief verander.
Geestesgesondheid is noodsaaklik vir ons algehele welstand en net so belangrik soos fisiese gesondheid. Wanneer ons geestelik goed voel, kan ons produktief wees in ons werk, ons vrye tyd geniet en aktief bydra tot ons gemeenskappe.
In gevalle van geestelike nood is die eerste stap om met iemand te praat wat jy vertrou. As jy voel jy het dit nodig, soek hulp van 'n professionele persoon.